Butch Cassidy i Sundance Kid

***Butch Cassidy i Sundance Kid*** () jest američki antivestern s elementima komedije iz 1969. u režiji Georgea Roya Hilla. Zasniva se na životima američkih odmetnika Roberta Leroya Parkera, koji je djelovao pod pseudonimom Butch Cassidy, i Harryja Longabaugha, koji je djelovao pod pseudonimom Sundance Kid kao član Cassidyjeve bande, i na njihovoj navodnoj smrti nakon okršaja s organima vlasti u Boliviji.

Radnja se odvija krajem 19. stoljeća. Prati odmetnike Butcha Cassidyja (Paul Newman), Sundance Kida (Robert Redford) i Kidovu ljubavnicu Ettu Place (Katharine Ross), koji bježe od organa vlasti Sjedinjenih Američkih Država nakon pljačke nekoliko vozova. Glumačku postavu također čine: Strother Martin, Jeff Corey, Henry Jones, Cloris Leachman i Sam Elliott (u jednoj od njegovih prvih uloga). Film je premijerno prikazan u New Havenu 23. septembra 1969, a sutradan u New Yorku. U jugoslavenskim kinima prikazivan je pod naslovom *Butch Cassidy i Kid*.

Recenzije kritičara nakon premijernog prikazivanja bile su pretežno negativne iako je film bio nominiran za nekoliko Oscara, poput onog za najbolji film. Mišljenja današnjih kritičara o filmu većinom su pozitivna, pa se *Butch Cassidy i Sundance Kid* smatra jednim od najboljih vesterna svih vremena. Nominiran je za sedam Oscara, osvojivši četiri. Osvojio je i sedam nagrada BAFTA te Zlatni globus i Grammy. Pjesma "Raindrops Keep Fallin' On My Head", napisana za film, osvojila je Oskar za najbolju originalnu pjesmu.

U svom memoarskom djelu, *Adventures in the Screen Trade*, William Goldman, scenarist i idejni kreator filma, o njemu je rekao: "[*Butch Cassidy i Sundance Kid*] veličanstveno je narativno djelo, originalno i potresno."

## Radnja 
U uvodu se prikazuje nijemi film koji opisuje nekadašnje avanture Butcha Cassidyja, Sundance Kida i ostatka bande "Rupa u zidu".

Butch Cassidy, sada znatno stariji, pokušava opljačkati banku, ali shvata da zbog napretka u tehnologiji ona postaje neorobiva. Za to vrijeme, Sundance Kid učestvuje u kartaškoj igri gdje ga jedan od igrača optužuje za varanje. Butch dolazi po Kida i bijesni igrač, shvativši s kim ima posla, polahko se povlači. Kid i Butch zatim se odlučuju vratiti u "Rupu u zidu" nakon dugog izostanka. Butch predlaže Kidu da napuste Sjedinjene Američke Države i okušaju sreću u Boliviji, koja je, navodno, puna zlata i bogatstva. U "Rupi u zidu" Butcha i Kida dočekuju News Carver, Flat Nose Curry i Harvey Logan. Carver saopćava Butchu da je smijenjen u ulozi vođe bande zbog njegovih dugih izostanaka s Kidom. Harvey izaziva Butcha na dvoboj, noževima ili pištoljima, za poziciju vođe bande i predlaže da banda opljačka voz Union Flyer, koji je na putu za Wilcox. Butch se ne slaže s njihovom odlukom, ali se odbija sukobiti noževima s Harveyjem. Harvey odbija odustati od dvoboja, pa Butch vara tako što udari Harveyja u međunožje. Butch odlučuje prihvatiti Harveyjevu ideju pljačkanja voza na ruti prema Wilcoxu i od Wilcoxa i oni to čine.

Prva pljačka bila je neočekivan uspjeh i banda odlazi u javnu kuću u Wilcoxu da proslave. Ispred javne kuće lokalni maršal neuspješno pokušava okupiti četu koja bi pojurila za Kidom i Butchom ne bi li ih uhvatili i priveli pravdi. Butch predlaže Kidu da odustanu od života odmetnika i da se odu boriti u Špansko-američkom ratu te da postanu oficiri. Kid smatra da je ta ideja suluda i napušta Butcha da bi se vidio sa svojom ljubavnicom, Ettom Place. Za to vrijeme maršalov govor prekida prodavač koji pokušava prodati svoj novi izum — bicikl. Etta i Kid provode noć zajedno, a ujutru po nju dolazi Butch na svom novom biciklu.

Sutradan Butch i Kid ponovo zaustavljaju Union Flyer u nadi da će ga ponovo opljačkati. Našavši moderniji sef umjesto starog, koji je očekivao, Butch iskorištava previše dinamita i raznosi cijelu lokomotivu. Nekoliko trenutaka nakon toga drugi voz pun policajaca sustiže Union Flyer i policajci počinju potjeru za Kidom i Butchem. Njih dvojica jedva im uspijevaju pobjeći i skrivaju se u javnoj kući u Wilcoxu. Butch postavlja svog starog prijatelja Sweetfacea kao distrakciju za policajce, ali Sweetface otkriva policajcima gdje se Butch i Kid kriju, pa njih dvojica ponovo bježe, ovog puta u preriju. Tamo shvataju da ih progonitelji jure pomoću njihovih tragova i ostavljaju za sobom jednog od svojih konja, ne bi li on zavarao trag. Trik ne uspijeva, pa se Butch i Kid vraćaju u grad, gdje traže amnestiju od svog prijatelja, šerifa Bledsoea, ali ni to im ne polazi za rukom, pa ponovo bježe, ovog puta u kanjon. Tu shvataju da ih gone Lord Baltimore, Indijanac koji je vrstan tragač i šerif Joe Lefors, prepoznatljiv po bijelom šeširu. Praćeni do ćorsokaka i bez nade da će pobjeći, Butch i Kid skaču s litice u rijeku; prepustivši se da ih brzaci nose, vrlo brzo udaljavaju se od svojih progonitelja. Vraćaju se Etti i tamo shvataju da su progonitelji sustigli sve ostale članove bande i da su oni jedini ostali živi. Etta im saopćava da progonitelje plaća E. H. Harriman, vlasnik Union Flyera. Bez drugih opcija, trojka odlučuje napustiti SAD i otići u Boliviju.

Kid je isprva razočaran Bolivijom kad shvati da mu je Butch lagao i da Bolivija nije zemlja puna zlata i bogatstva nego nerazvijena, seljačka zemlja. Njih dvojica odlučuju opljačkati lokalnu banku, ali shvataju da ne znaju španski jezik te da nemaju način da se sporazume s lokalcima. Etta im postaje učiteljica i podučava ih korisnim izrazima kao što su "Ruke uvis!" i "Otvori sef!" S novostečenim znanjem izvode nekoliko uspješnih pljački te postaju poznati kao *Los Bandidos Yanquis*. Nakon ovih uspjeha Butch, Kid i Etta uživaju u životu na visokoj nozi, ali jedne večeri primjećuju čovjeka s bijelim šeširom i zaključuju da ih je Lefors jurio sve do Bolivije. Uplašeni i paranoični, odlučuju prestati s kriminalom i naći posao.

Zapošljavaju se kao čuvari plaće, čiji je zadatak pratiti Percyja Garrisa uz i niz planinu i sačuvati od bandita kesu punu novčića. Ne uspijevaju u tome i Garris biva ubijen. Butch i Kid preokreću situaciju i prave zasjedu banditima. Butch priznaje Kidu da nikad nije ubio čovjeka, ali njih dvojica ubiju sve bandite. Shvataju da pošten život nije za njih i odlučuju se vratiti kriminalu. Svjesna da će ovakav život dovesti do njihove smrti, Etta se vraća u Sjedinjene Američke Države.

Nakon još jednog niza uspješnih pljački, Butch i Kid odmaraju se u lokalnom restoranu, gdje jedan od građana prepoznaje žig na njihovim konjima i odlazi u policiju. Policija počinje pucati i oni se skriju u obližnju kuću. Butch potom biva pogođen u leđa, a Kid u stomak. Šef policije saziva vojsku da se sukobi s Kidom i Butchem. Shvativši da su opkoljeni i s vrlo malo municije, Butch predlaže Kidu da odu u Australiju i da tamo nastave svoje kriminalne aktivnosti. Uvjereni da mogu pobjeći, izlijeću iz kuće i počinju još jednu pucnjavu s vojskom i policijom. Posljednji kadar filma je zaleđen i gledalac nikad ne saznaje jesu li Butch Cassidy i Sundance Kid uspjeli preživjeti zasjedu vojske i pobjeći u Australiju, dok se u pozadini čuje zvuk policijskih pušaka.

## Uloge 
#### Glavne 
* Paul Newman kao Butch Cassidy
* Robert Redford kao Sundance Kid
* Katherine Ross kao Etta Place

#### Sporedne 
* Strother Martin kao Percy Garris
* Jeff Corey kao šerif Bledsoe
* Ted Cassidy kao Harvey Logan
* Charles Dierkop kao Flat Nose Curry
* George Furth kao Woodcock
* Timothy Scott kao William "News" Carver
* Henry Jones kao prodavač bicikala
* Kenneth Mars kao maršal
* Cloris Leachman kao Agnes
* Sam Elliott kao kartaš br. 2 (prva uloga u kojoj je potpisan)

## Kritika i prijem 
### Blagajna 
Film je zaradio 102,3 miliona dolara od prodaje karata u američkim kinima, što ga je činilo jednim od komercijalno najuspješnijih filmova šezdesetih, kao i jednim od najuspješnijih filmova ikada kada se prilagodi inflaciji. Kada je objavljen u DVD formatu i na VHS kasetama, postao je jedan od najčešće iznajmljivanih.

### Kritika 
Prve reakcije kritičara na film Butch Cassidy i Sundance Kid bile su pretežno negativne. Kritičarka Pauline Kael opisala je film kao „dno dna" a kritičar Roger Ebert ocijenio je film sa dvije i po od moguće četiri zvjezdice i o njemu napisao „Butch Cassidy i Sundance Kid mora da se činio prirodnim na papiru, ali, avaj, završeni film je spor i razočaravajuć."

Magazin Time rekao je da glavni glumci pate od „filmske šizofrenije" i da „Svaki karakter i svaka scena su iskvareni zbog dvostrukog viđenja od kojeg pati film, koji oscilira između naklonosti i farse."

U rijetkoj pozitivnoj kritici premijere filma, novinar za magazin the Hollywood Reporter rekao je „Butch Cassidy i Sundance Kid je sjajan film koji će biti nevjerovatno popularan i veoma profitabilan."

Recenzije filma Butch Cassidy i Sundance Kid današnjice su univerzalno pozitivne. Na sajtu Metacritic film ima skor od 66, dok na agregatnim sajtovima Rotten Tomatoes i Letterboxd film ima skorove 89 (na skali od 1 do 100) i 4 (na skali od 1 do 5).

David Wilson, za britanski magazin Monthly Film Bulletin napisao je o filmu: „Nevjerovatno ugodan za gledanje - sjajno snimljen, vickasto napisan, i sa fantastično samouvjerenim performansima Paula Newmana i Roberta Redforda."

Michael Kerbel, direktor Centra za proučavanje filmova u okviru univerziteta Yale je rekao o filmu: „[Butch Cassidy i Sundance Kid] je koristio mnoge avangardne i nekonvencionalne elemente. Bio je to začetak "buddy" filmova, koji se fokusiraju na dva muškarca i na njihov odnos i avanture. Mješao je modernu muziku - Raindrops Keep Fallin' On My Head - sa pravim istorijskim događajima kao što je prava priča o Butchu Cassidyju i Sundance Kidu."

Zbog svog stila koji je kontrirao klišee koje su postavili vesterni zlatnog doba i zbog modernizacije ovog žanra, Butch Cassidy i Sundance Kid se nekad naziva „vestern za ljude koji mrze vesterne".

## Literatura 
* Goldman, William. *Adventures in the Screen Trade.* Futura. 1985. ISBN 0-7088-2596-6
* Goldman, William. *Which Lie Did i Tell: More Adventures in the Screen Trade.* First Vintage Books. 2000. ISBN 0-375-40349-3
* Egan, Sean. *William Goldman: The Reluctant Storyteller.* BearManor Media. 2014. ISBN 1593935838
* Nelson, Andrew Patrick. *Still in the Saddle: The Hollywood Western, 1969-1980.* University of Oklahoma Press. 2015. ISBN 978-0-8061-4821-2

## Reference 
## Vanjski linkovi 
* 
* *Butch Cassidy i Sundance Kid* na sajtu *Letterboxd*
* *Butch Cassidy i Sundance Kid* u katalogu Američkog filmskog instituta
* *Butch Cassidy i Sundance Kid* na sajtu *Turner Classic Movies*
* *Butch Cassidy i Sundance Kid* na sajtu 20th Century Foxa
* Posteri filma *Butch Cassidy i Sundance Kid*  na sajtu *Movie Poster Database*

Kategorija:Filmovi iz 1969.
Kategorija:Filmovi na engleskom jeziku
Kategorija:Američki filmovi
Kategorija:Američki vesterni
Kategorija:Antivesterni
Kategorija:Filmovi u režiji Georgea Roya Hilla
Kategorija:Filmovi o pljački banke
Kategorija:Filmovi o pljački voza
Kategorija:Filmovi s radnjom u Boliviji
Kategorija:Filmovi s radnjom u Wyomingu
Kategorija:Filmovi snimljeni u Coloradu
Kategorija:Filmovi snimljeni u Meksiku
Kategorija:Filmovi snimljeni u Novom Meksiku
Kategorija:Filmovi snimljeni u Utahu
Kategorija:Filmovi s muzikom Burta Bacharacha
Kategorija:Filmovi 20th Century Foxa
Kategorija:Filmovi u Nacionalnom filmskom registru Sjedinjenih Američkih Država
Kategorija:Filmovi koji su dobili Oscar za najbolju originalnu muziku
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolji originalni scenarij
Kategorija:Filmovi s radnjom u Coloradu
Kategorija:Filmovi s radnjom u Novom Meksiku